ΚΑΝΟΝΙΣΜΟΣ (ΕΟΚ) αριθ. 3077/92 ΤΗΣ ΕΠΙΤΡΟΠΗΣ της 26ης Οκτωβρίου 1992 για τροποποίηση του κανονισμού (ΕΟΚ) αριθ. 618/90 περί καθορισμού των κανόνων για την κατάρτιση της ετήσιας απογραφής των γεωργικών προϊόντων στη δημόσια παρέμβαση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3492/90 του Συμβουλίου της 27ης Νοεμβρίου 1990 για τον καθορισμό των στοιχείων που λαμβάνονται υπόψη στους ετήσιους λογαριασμούς για τη χρηματοδότηση των μέτρων παρεμβάσεως με τη μορφή δημόσιας αποθεματοποίησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), και ιδίως το άρθρο 8,

Εκτιμώντας:

ότι στο άρθρο 3 του κανονισμού (ΕΟΚ) αριθ. 3492/90 προβλέπεται ότι οι οργανισμοί παρέμβασης οφείλουν να διενεργούν απογραφές των προϊόντων τα οποία είναι αποθηκευμένα σε δημόσια παρέμβαση-

ότι στο παράρτημα ΙΙΙ του κανονισμού (ΕΟΚ) αριθ. 618/90 της Επιτροπής (2) καθορίζεται η διαδικασία φυσικού ελέγχου του αποθηκευμένου προϊόντος για κάθε ένα από τα εν λόγω προϊόντα- ότι, εν τω μεταξύ, ορισμένοι τύποι τυριών αγοράστηκαν σε δημόσια αποθεματοποίηση και ότι πρέπει να καθοριστεί η διαδικασία η οποία θα εφαρμόζεται για τον έλεγχό τους-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα ΙΙΙ του κανονισμού (ΕΟΚ) αριθ. 618/90 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Οκτωβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 337 της 4. 12. 1990, σ. 3. (2) ΕΕ αριθ. L 67 της 15. 3. 1990, σ. 21.

ΠΑΡΑΡΤΗΜΑ

Το σημείο VII του παραρτήματος ΙΙΙ του κανονισμού (ΕΟΚ) αριθ. 618/90 αντικαθίσταται από το ακόλουθο κείμενο:

"VII. ΤΥΡΙΑ

Διαδικασία φυσικού ελέγχου για τη διενέργεια της απογραφής:

1. Επιλογή ενός μέρους που αντιστοιχεί στο 10 % κάθε παρτίδας παρέμβασης η οποία είναι αποθηκευμένη σε μια αποθήκη αποθεματοποίησης (η επιλογή αυτή είναι δυνατόν να πραγματοποιείται πριν από την επίσκεψη, επί τη βάσει λογιστικών δεδομένων του οργανισμού παρέμβασης, χωρίς όμως να αναγγέλλεται στον υπεύθυνο της αποθεματοποίησης).

2. Επαλήθευση της παρουσίας των επιλεγμένων παρτίδων και της συνθέσεώς τους:

- αναγνώριση των αριθμών ελέγχου των παρτίδων και των κεφαλών τυριού, χρησιμοποιώντας έγγραφα τα οποία εκδίδονται κατά την αγορά και κατά την παράδοση,

- ζύγισμα των επιλεγμένων δειγμάτων,

- οπτική εξέταση των κεφαλών τυριού και της κατάστασης της συντήρησής τους,

- εξέταση, δι' επικρούσεως μιας κεφαλής τυριού ανά πέντε, μεταξύ αυτών που έχουν επιλεγεί.

Περιγραφή, στα πρακτικά της απογραφής, όλων των παρτίδων που υποβάλλονται στο φυσικό έλεγχο, καθώς επίσης και των παρατυπιών και των απωλειών βάρους που διαπιστώνονται (σε κιλά και σε ποσοστά)- εγγραφή του βάρους κάθε παρτίδας, λαμβανομένων υπόψη των καταγεγραμμένων απωλειών (τα βάρη που σημειώνονται θα αποτελέσουν τα αποθέματα τα οποία θα πρέπει να μεταβιβαστούν στο επόμενο οικονομικό έτος) και ένδειξη του συνολικού ποσοστού των απωλειών."